Janne Holmén

Janne Sven-Åke Holmén (s. 26. syyskuuta 1977 Jomala, Ahvenanmaa) on suomalainen kestävyysjuoksija. Hän edusti Jomala IK -seuraa. Hän lopetti huippu-uransa kesällä 2009.
Urheilu-ura.
Holmén voitti Göteborgissa 23-vuotiaiden Euroopan mestaruuskilpailuissa vuonna 1999 hopeaa 10 000 metrin kilpailussa ajalla 28.40,87. Ensimmäisen maratonkilpailunsa hän juoksi vuonna 2001 Rotterdamissa aikaan 2.16.24. Holménin uran suurin saavutus on Münchenin vuoden 2002 yleisurheilun EM-kisojen maratonilla saavutettu kultamitali ajalla 2.12.14. Holmén osallistui myös Ateenan kesäolympialaisten maratonille vuonna 2004 ja saavutti 22. sijan ajalla 2.17.50. Helsingin MM-kilpailuissa 2005 hän keskeytti. Göteborgin EM-kisoissa Holmén juoksi seitsemänneksi ajalla 2.13.10.
Osakan yleisurheilun MM-kilpailuissa 2007 Holmén sijoittui yhdeksänneksi. Seuraavana vuonna hän juoksi Rotterdamin maratonilla uuden Suomen ennätyksen ajalla 2.10.46. Pekingin olympialaisissa 2008 Holmén oli 19.
Holmén voitti urallaan seitsemän aikuisten SM-mitalia. Niistä neljä on kultaa, kaksi hopeaa ja yksi pronssia. Kaikki neljä kultaa ovat 10 000 metriltä. Ensimmäisen aikuisten SM-kultamitalinsa hän otti vuonna 1999, 21-vuotiaana.
Vuodesta 2002 Holmén keskittyi maratoniin ja juoksi ratakisoja vain harvoin. Poikkeus oli vuosi 2003, jolloin hän juoksi kolme kertaa 5 000 metrillä alle 14 minuutin ja kolme kertaa 10 000 metrillä alle 29 minuutin. Holmén olikin urallaan myös ratajuoksijana Suomen parhaimmistoa juosten 5 000 metriä 12 kertaa alle 14 minuuttia ja ratakympin 9 kertaa alle 29.00. Näiden lisäksi hän alitti kaksitoista muuta kertaa 30 minuuttia kympillä. Hän ei vuoden 2003 jälkeen kilpaillut enää yhtään ratakisaa Suomessa ennen vuotta 2009 Island Gamesissa Maarianhaminassa. Muutenkin Holmén osallistui harvoin suomalaisiin kisoihin vuoden 2003 jälkeen; vuonna 2006 hän juoksi ainoastaan kaksi kilpailua Suomessa, Forssan Suvi-illan puolimaratonin ja eCross-maastojuoksun sekä 2007 Paavo Nurmi Marathonilla voittaen puolimaratonin.
16. kesäkuuta 2009 Holmén ilmoitti yllättäen lopettavansa kilpauransa. Syyksi hän ilmoitti osittain tutkijanuran ja urheilun yhdistämisen vaikeuden..
Uransa viimeiset kilpailut Holmén juoksi 2009 Ahvenanmaalla edustaen Ahvenanmaata kansainvälisissä saarten välisissä mestaruuskilpailuissa. Hän voitti kilpailuissa 10 000 metriä (30.03,64) ja puolimaratonin (1.06.34) sekä sijoittui 5 000 metrillä toiseksi (14.33,10).
Perhe ja siviiliura.
Janne Holmén asuu Uppsalassa Ruotsissa. Hänen äitinsä on Nina Holmén, 3 000 metrin Euroopan mestari vuodelta 1974. Myös hänen isänsä ja valmentajansa Rune Holmén on ollut kestävyysjuoksija.
Holmén on naimisissa marokkolaisen Laila Skahin kanssa, jonka veli Khalid Skah on 10 000 metrin olympiavoittaja Barcelonan olympialaisista 1992. Heillä on kaksi lasta. Holmén on naimisiinmenonsa myötä kääntynyt muslimiksi. 
Viiden vuoden urakan päätteeksi Holmén väitteli 28-vuotiaana tohtoriksi Uppsalan yliopistossa. Hänen väitöskirjansa: ”Den politiska läroboken: Bilden av USA och Sovjetunionen i norska, svenska och finländska läroböcker under Kalla kriget” on vertailututkimus, jossa selvitetään eroja Pohjoismaiden koulukirjojen tavoissa käsitellä Yhdysvaltoja ja Neuvostoliittoa. Väitöstilaisuus oli 5. toukokuuta 2006. Holmén on jatkanut tutkijan uraa.
Holmén työskentelee yliopistonlehtorina Uppsalan yliopistolla. Hän työskentelee parhaillaan kansainvälisen vertailuprojektin parissa, jossa tarkastellaan, miten poliittinen järjestelmä on esitetty kaaviomuodossa lukion yhteiskuntaopin oppikirjoissa.